KIRJALLINEN KYSYMYS P-1806/02

esittäjä(t): Gianfranco Dell'Alba (NI) komissiolle

(19. kesäkuuta 2002)

Aihe: Ihmisoikeusrikkomukset Kambodassa

Vuoden 2002 alusta lähtien Yhdistyneiden Kansakuntien pakolaisasiain päävaltuutettu (UNHCR) on toistuvasti esittänyt syvän huolestumisensa siitä kohtelusta, jota Vietnamin ja Kambodan hallitukset ovat antaneet edellisenä vuonna Kambodaan paenneille Montagnard-heimoon kuuluville pakolaisille ja hän on tuominnut ne pakolaisia koskevan vuoden 1951 yleissopimuksen vakavat rikkomukset, joihin molemmat hallitukset ovat syyllistyneet. Kyseisten rikkomusten räikeys sai UNHCR:n vetämään pois tukensa yhdessä Vietnamin ja Kambodan hallitusten kanssa helmikuussa tehdyltä kolmikantasopimukselta, joka koskee pakolaisten vapaaehtoista paluuta.

Ainoastaan Yhdysvaltain hallituksen tehokkaan toiminnan ansiosta ja pitkien neuvottelujen jälkeen on voitu käynnistää prosessi 900 Montagnard-pakolaisen sijoittamiseksi Yhdysvaltoihin.

Kyseinen ratkaisu ei ole vähentänyt UNHCR:n tuntemaa huolta sen enempää Vietnamin keskusylänköjen etnisistä vähemmistöistä kuin turvapaikan hakijoistakaan. UNHCR:n edustaja Kris Janowksi esitti itse asiassa 22. toukokuuta 2002 suuren huolestumisensa niiden eri lähteistä tulleiden tietojen johdosta, joiden mukaan tusinoittain Montagnard-heimon jäseniä on palautettu voimakeinoin Kambodasta Vietnamiin. Kambodan pääministeri Hun Sen sitä paitsi ilmoitti hiljan, että sen jälkeen kun Montagnard-pakolaisten siirtäminen Yhdysvaltoihin on saatu päätökseen, YK:n pakolaisleireistä kaksi suljetaan ja rajavartiot estävät uusien turvapaikan hakijoiden saapumisen maahan.

Kun otetaan huomioon, että demokraattisten periaatteiden ja ihmisoikeuksien yleismaailmalliseen julistukseen sisältyvien oikeuksien kunnioittaminen ja tunnustaminen on vuonna 1997 tehdyn Kambodan ja EY:n välisen yhteistyösopimuksen olennainen osa ja kun pidetään myös mielessä, että seuraavina kolmena vuotena (20022004) on Kambodalle varattu 68,7 miljoonaa euroa EYKamboda-strategia-asiakirjassa (20002003) määritetyillä aloilla toteutettavien toimenpiteiden rahoittamiseksi:

- mihin toimiin komissio aikoo ryhtyä varmistaakseen, että Montagnard-heimolaisten oikeudesta hakea turvapaikkaa Kambodan kaltaisesta pakolaisia koskevaan yleissopimukseen liittyneestä valtiosta pidetään tinkimättä kiinni?

- mihin konkreettisiin toimiin komissio aikoo ryhtyä pannakseen täytäntöön niin kutsutun ihmisoikeuslausekkeen, joka sisältyy kaikkiin niin Kambodan kuin alueen muidenkin asianosaisten valtioiden kanssa tehtyihin kahdenvälisiin ja monenvälisiin yhteistyösopimuksiin sekä varmistaakseen, että sitä noudatetaan täysimääräisesti?

Christopher Pattenin komission puolesta antama vastaus

(5. heinäkuuta 2002)

Komission Phnom Penhin lähetystö on yhdessä jäsenvaltioiden diplomaattiedustustojen kanssa seurannut tarkasti turvapaikkaa Kambodasta vuoden 2001 lopulla hakeneiden Vietnamin Montagnard-pakolaisten tilannetta ja osallistunut Kambodan kuninkaalliseen hallitukseen kohdistuviin unionin virallisiin yhteydenottoihin usean eri asian yhteydessä.

Yhdistyneiden Kansakuntien pakolaisasiain päävaltuutetun (UNHCR) valvoma prosessi 908 Montagnard-heimon jäsenen, jotka ovat ilmaisseet halukkuutensa lähteä Yhdysvaltoihin, uudelleensijoittamiseksi on parhaillaan käynnissä. Alkuperäiset pakolaisleirit on todellakin suljettu ja niissä olleet henkilöt ovat tällä hetkellä asianmukaisessa väliaikaismajoituksessa. Uudelleensijoittamisprosessi pyritään saamaan päätökseen heinäkuun 2002 loppuun mennessä. Kambodan kuninkaallinen hallitus on vahvistanut kunnioittavansa sitoumuksiaan kansainvälisten sopimusten puitteissa.

Komission Hanoin lähetystö on yhdessä jäsenvaltioiden diplomaattiedustustojen kanssa seurannut samanaikaisesti Kambodassa tapahtuvan kehityksen kanssa tilannetta Vietnamin keskisellä ylängöllä, mistä Montagnard-heimo on peräisin, ja on osallistunut asianmukaisiin Vietnamin hallitukseen kohdistuviin unionin virallisiin yhteydenottoihin. Jäsenvaltioiden edustustojen nelihenkinen ryhmä sai Vietnamin viranomaisten suostumuksella luvan vierailla keskisellä ylängöllä toukokuun lopussa.

Maakohtaisessa strategia-asiakirjassa sekä komission 15. toukokuuta 2002 hyväksymässä EY:n ja Kambodan välisessä yhteistyösopimuksessa keskitytään yhteisön tukeen maaseudun kehityksessä johon kuuluu elintarviketurva, karjanhoidon ja kalastuksen kehittäminen, maatalouden rahoitus, vesihuolto, viljelykasvien monipuolistaminen, pienyritykset, ammatillinen koulutus ja miinanraivaus sekä koulutuksessa ja terveydenhuollossa. Kaikki nämä toimenpiteet edistävät kestävää kehitystä ja köyhyyden vähentämistä yhteiskunnan heikoimmassa asemassa olevien jäsenten hyväksi. Yhteistyöohjelman monialaisiin aiheisiin kuuluvat hallinto ja demokratisoiminen, johon sisältyy erityinen tuki maassa käynnissä olevalle hallinnon hajauttamisprosessille. Kaupan kehityksen tukeminen tukee myös Kambodan integroitumista kansainväliseen talousjärjestelmään ja sen sääntelyjärjestelmiin.

Komission lähestymistapa Kambodaa kohtaan ihmisoikeuksien alalla, niin kuin kaikkia alueen valtioita kohtaan, on rohkaista ja tukea jatkuvaa edistystä ihmisoikeuksien ja demokratisoitumisen alalla, sekä ilmaista huolensa, mikäli loukkauksia tapahtuu, kansainvälisten ihmisoikeuksien puolustamiseen määriteltyjen menetelmien puitteissa. Tämä lähestymistapa vahvistettiin toukokuussa 2001 annetussa komission tiedonannossa unionin roolista ihmisoikeuksien ja demokratisoitumisen edistämisessä kolmansissa maissa(1). Komissio jatkaa yhdessä jäsenvaltioiden diplomaattiedustustojen kanssa ihmisoikeusasioissa tapahtuvan kehityksen ja myös Montagnard-heimon jäsenten tilanteen seuraamista niin Vietnamissa kuin Kambodassakin sekä ilmaisee huolensa aina kun tilanne niin vaatii.

(1) KOM(2001) 252 lopullinen.